De senere år har Frueskoen blomstret tidligt, så mange er næsten gået forgæves, når de har rettet sig efter den gamle tommelfingerregel om, at Fruesko springer ud til Grundlovsdag den 5. juni. Men i år har det kølige, tørre forår dog sinket udspringet, så det kom næsten til at passe, men det smukke varme vejr den 1. juni fik blomsterne til at springe ud, næsten som en hyldest til den nye RebildPort, der blev indviet samme dag. Desværre lokker Frueskoen ikke kun jordbier og naturelskere med gode hensigter til, meddeler Naturstyrelsen. Sidste år var frueskoen udsat for et gement tyveri, hvor tre store klynger med 44 planter blev stjålet fra den indhegnede lokalitet. Det svarer til at en femtedel af bestanden er forsvundet.

Opsummering:
Endnu engang blomstrer den smukke fredede orkidé Fruesko bag hegnet i Bjergskoven i Rold Skov.